C 47/140
LT
Europos Sąjungos oficialusis leidinys
2023 2 7
2022 m. liepos 6 d., trečiadienis
40. pabrėžia, koks svarbus nuolatinis daugiašalis bendradarbiavimas saugumo ir gynybos klausimais; pabrėžia, kad ES ir NATO partnerystė bei ES ir ESBO bendradarbiavimas iš esmės yra grindžiami bendru pritarimu bendroms pagrindinėms demokratijos, laisvės, pagarbos žmogaus teisėms ir žmogaus orumui, teisinės valstybės ir taikos bei tarptautinio bendradarbiavimo vertybėms, kartu ginant taisyklėmis pagrįstą tarptautinę tvarką; ragina ES valstybes nares ir NATO nares, kurios dar to nepadarė, prisijungti prie Europos saugumo ir gynybos iniciatyvų, siekiant dar labiau papildyti ir sustiprinti bendrą bendradarbiavimą;
41. pabrėžia, kad daugiašališkumas ir bet kokia dabartinės sistemos reforma turėtų būti sutelkta ir į didesnį skaidrumą bei atskaitomybę, taip pat į bendradarbiavimą su nevalstybiniais subjektais, siekiant padėti atkurti žmonių pasitikėjimą šiomis institucijomis ir suteikti joms didesnį teisėtumą; pabrėžia, kad reikia spręsti problemas, susijusias su neteisėtų finansinių srautų prevencija ir kova su jais, taip pat stiprinti tarptautinį bendradarbiavimą ir gerąją patirtį turto grąžinimo ir susigrąžinimo srityje, be kita ko, taikant veiksmingesnes priemones esamiems įsipareigojimams pagal Jungtinių Tautų konvenciją prieš korupciją ir Jungtinių Tautų konvenciją prieš tarptautinį organizuotą nusikalstamumą įgyvendinti; pabrėžia, kad reikia įgyvendinti veiksmingas, įtraukias ir tvarias korupcijos prevencijos ir kovos su ja priemones pagal Darbotvarkę iki 2030 m.; pabrėžia, kad kova su neteisėtais finansiniais srautais turi būti racionalizuota pasauliniu lygmeniu;
42. pabrėžia, kaip svarbu ir toliau palaikyti ryšius su sąjungininkais ir bendraminčiais partneriais tarptautinėse organizacijose ir daugiašaliuose forumuose, siekiant sukurti koaliciją, kurią sudarytų bendramintės šalys, įsipareigojusios siekti bendrų vertybių, plėtoti dialogą politikos klausimais ir veiksmingai bendradarbiauti pasaulio mastu; pabrėžia, kad reikia susitarimo dėl ES ir JK užsienio politikos ir bendradarbiavimo saugumo srityje, įtraukiant jį kaip priedą į ES ir JK prekybos ir bendradarbiavimo susitarimą, kad abiem šalims būtų sudarytos galimybės geriau atremti bendrus pasaulinius saugumo ir užsienio politikos iššūkius; pabrėžia, kad toks susitarimas taip pat padėtų palengvinti bendradarbiavimą daugiašalėse organizacijose, visų pirma JT, atsižvelgiant į abiejų šalių daugelį bendrų vertybių ir interesų;
43. atkreipia dėmesį į tai, kad ypatingai svarbios ne tik tokios tradicinės transatlantinės ar Europos partnerės, kaip antai JAV ir Kanada, taip pat Jungtinė Karalystė, Vakarų Balkanų ir kitos pietinės ir rytinės kaimyninės šalys, bet ir kitos panašiai mąstančios demokratinės sąjungininkės Lotynų Amerikoje, Indijos ir Ramiojo vandenynų regione ir Afrikoje, kurios, palaikydamos partnerystę, gali sukurti platesnę bendrų vertybių ir standartų erdvę ir įsipareigojimą skatinti pasaulinį atsaką į pasaulinius iššūkius, taip pat platesnę tarptautinę panašiai mąstančių partnerių koaliciją; šiuo atžvilgiu pabrėžia, koks svarbus intensyvesnis dialogas ir bendradarbiavimas su bendramintėmis Afrikos šalimis ir kaip svarbu jas remti joms kuriant Afrikos ateitį, grindžiamą demokratija, įtrauktimi ir klestėjimu, kartu nepamirštant poreikio įveikti klimato kaitos, terorizmo ir organizuoto nusikalstamumo keliamus uždavinius ir grėsmes saugumui;
44. pabrėžia, kad ES santykiai su Afrikos Sąjunga (AS) ir su Lotynų Amerika bei Karibų jūros regiono šalimis patys savaime yra vertingi ir labai svarbūs siekiant atnaujinto daugiašališkumo; primena, kad savo bendrame pareiškime „Afrika ir Europa: du žemynai, turintys bendrą 2030 m. viziją“, ES ir Afrikos Sąjunga įsipareigoja bendradarbiauti, siekdamos skatinti veiksmingą daugiašališkumą pagal taisyklėmis pagrįstą tarptautinę tvarką, kurios pagrindas – JT, ir įsipareigoja siekti labiau suvienodinti pozicijas daugiašaliuose forumuose, kad būtų mažinama nelygybė pasaulyje, stiprinamas solidarumas, kovojama su klimato kaita ir gerinamas naudojimasis „pasaulinėmis viešosiomis gėrybėmis“ pagal Darnaus vystymosi darbotvarkę iki 2030 m. ir Afrikos Sąjungos darbotvarkę iki 2063 m.;
45. todėl remia Komisijos pirmininko pavaduotojo ir Sąjungos vyriausiojo įgaliotinio užsienio reikalams ir saugumo politikai, Tarybos ir Komisijos pastangas toliau stiprinti ES partnerystę su Afrikos Sąjunga ir Lotynų Amerikos ir Karibų valstybių bendrija; pažymi, kad svarbu toliau siekti ES ir narystės siekiančių šalių bei šalių partnerių pozicijų konvergencijos Jungtinėse Tautose ir kituose daugiašaliuose forumuose; ragina ES išplėsti savo gebėjimą padėti šalims partnerėms ir bendramintėms šalims, be kita ko, stiprinant gebėjimus, keičiantis žiniomis, rengiant mokymą ir vykdant porinę veiklą, kad jos galėtų veiksmingiau dalyvauti daugiašalėje sistemoje, taip pat keistis geriausia patirtimi su jomis, be kita ko, siekiant mokytis iš jų patirties; pakartoja, kaip svarbu stiprinti esamus daugiašalius forumus su bendraminčiais partneriais, ypač ES ir Lotynų Amerikos ir Karibų valstybių bendrijos aukščiausiojo lygio susitikimus;